ເກົາຫຼີໃຕ້ ຮຽກຮ້ອງໃຫ້ມີ ສະຖຽນລະພາບ ໃນເກົາຫຼີເໜືອ
ເກົາຫຼີໃຕ້ ຮຽກຮ້ອງໃຫ້ ມີສະຖຽນລະພາບ ຂະນະທີ່ມີການໂອນອຳນາດ ໃນເກົາຫຼີເໜືອ
ທີ່ເກົາຫຼີເໜືອ ການໂອນອຳນາດໃຫ້ແກ່ລູກຊາຍຂອງມື້ລາງທ່ານກິມຈົງອິລຄືທ່ານກິມຈົງອຸນ ປະກົດວ່າ ໄດ້ດຳເນີນໄປດ້ວຍຄວາມລາບລື່ນໃນວັນພະຫັດມື້ນີ້ໂດຍທີ່ສື່ມວນຊົນຂອງທາງ ການເກົາຫຼີເໜືອເອີ້ນທ່ານວ່າເປັນຜູ້ນຳທີ່ໂດດເດັ່ນ ແລະບໍ່ມີຮ່ອງຮອຍໃດໆສະແດງໃຫ້ເຫັນ ວ່າ ໄດ້ເກີດຄວາມວຸ້ນວາຍຂຶ້ນຢູ່ຕາມຖະໜົນຫົນທາງຂອງນະຄອນຫຼວງ ຫຼືການເຄື່ອນຍ້າຍ ທະຫານແບບຜິດປົກກະຕິໃດໆ ຊາວເກົາຫຼີເໜືອຫຼາຍສິບພັນຄົນ ຍັງສືບຕໍ່ພາກັນໄວ້ທຸກໃຫ້ທ່ານກິມຈົງອິລ ທີໄດ້ນຳພາປະ ເທດມາເປັນເວລາ 17 ປີ ລັດຖະບານຕ່າງປະເທດ ພວມຈັບຕາເບິ່ງເຫດການ ທີ່ນະຄອນພຽງຢາງຢ່າງໃກ້ຊິດຍ້ອນມີ ຄວາມກັງວົນໃຈ ກ່ຽວກັບການກ້າວຂຶ້ນສູ່ອຳນາດ ຂອງທ່ານກິມຈົງອຸນ ໃນເກົາຫຼີເໜືອ ຊຶ່ງ ເປັນປະເທດທີ່ມີອາວຸດນິວເຄລຍມີກອງທັບຂະໜາດໃຫຍ່ແລະເຄີຍມີປະວັດມາແລ້ວໃນການ ເປັນປໍລະປັກກັບບັນດາປະເທດເພື່ອນບ້ານ ທີ່ກຸງໂຊລປະທານາທິບໍດີເກົາຫຼີໃຕ້ທ່ານ Lee Myung-bak ໄດ້ຮຽກຮ້ອງໃຫ້ເກົາຫຼີເໜືອ ມີສະຖຽນລະພາບ ທ່ານກ່າວຕໍ່ກອງປະຊຸມ ຜູ້ນຳທາງການເມືອງ ໃນວັນພະຫັດ ມື້ນີ້ວ່າ ການສ້າງສະຖຽນລະພາບໄດ້ໄວປານໃດ ໃນລະບົບການເມືອງຂອງເກົາຫຼີເໜືອແມ່ນນອນ ຢູ່ໃນຜົນປະໂຫຍດຂອງບັນດາປະເທດເພື່ອນບ້ານ ທ່ານກ່າວຕື່ມວ່າ ກຸງໂຊລເຕັມໃຈທີ່ຈະຜ່ອນຜັນທ່າທີຂອງຕົນລົງໂດຍກ່າວວ່າ ຍັງມີບ່ອນ ທີ່ສາມາດປັບປ່ຽນໄດ້ຢູ່ກ່ຽວກັບຄວາມສຳພັນໃນອະນາຄົດກັບພຽງຢາງ ນອກນັ້ນແລ້ວສະຫະລັດ ກໍໄດ້ສະແດງຄວາມຫວັງໄປໃນແງ່ດີກ່ຽວກັບຄວາມເປັນໄປໄດ້ໃນ ການທີ່ຈະດຳເນີນງານຮ່ວມກັບຜູ້ນຳຄົນໃໝ່ຂອງເກົາຫຼີເໜືອ ທ່ານ John Kirby ໂຄສົກ ກະຊວງປ້ອງກັນປະເທດສະຫະລັດຮຽກຮ້ອງໃຫ້ເກົາຫຼີເໜືອສິ້ນສຸດການດຳເນີນນະໂຍບາຍ ແບບປິດປະເທດໃນລະຫວ່າງການຖະແຫຼງຂ່າວທີ່ທຳນຽບຫ້າແຈໃນມື້ວັນພຸດວານນີ້